شەفەق نیوز/ مەسعود بارزانی سەرکردەی کورد،
ئمڕوو دووشەممە، هووشداری لە خراوبوین رەوشەگان کرد لەوەر ململانەی ناوبەین تورکیا
و جەنگاوەرەیل پەکەکە لەناوچە سنووریەگە لە هەرێم کوردستان، وداوا لە پەکەکە کرد کۆتایی
وە داگیرکردن ئەو ناوچەیلە بارێد ئەرا نواگردن لە ململانەیلیگ زیاتر و تا رەشەگان
ئەرا سروشت خوەیان بانەو.
بارزانی لە پەیامیگ ئەرا رای گشتی کوردستانی
ئاڕاستەی کرد، و رەسیە ئاژانس شەفەق نیوز وت: لەی رەوشەیل ئیسە لەو قەیرانەیلەگ وڵاتەگەمان
کەفێدە وەریان، گرنگە داوا لە گشت کوردستانیەگان بکەم وەشیوەیگ راستەقینە وەگەرد ئی
رەوشەبلە رەفتار بکەن، و بکەفنە ئاست وەرپرسایەتی مێژووی وەرەو هاوردنەوەی رەوشەگان
ئەرا سروشت خوەیان و کۆتاییهاوردن وە ناکۆکیەگان.
وتیش؛ مێژوو شایەتە، و شانازی کەیمن ک ئیمە
حەرام جەنگ کورد- کورد کردیمن، چوونکە گشت لایەنەگان فرە زەرەدمەن بوین لە جەنگ و
ناکۆکیەگان.
بارزانی وتیش؛ وەلی بایەدە ئی هەڵوێستمانە
وبەدی وکارناریەێد ئەرا نواگردن دەسەڵات یاسایی لە هەرێم کوردستان، و تەقەلای زاڵبوین
وە زوور چەک و وەشیوەیگ نا یاسایی لەبان گەل کوردستان.
وتیش؛ نەبایەد هەڵوێستەگەمان لە حەرام کردن
جەنگ کورد وە کورد لە شیوانن ئاسایش وئارامی شار و ئاوایەیلمان، وناچارکردن خەڵکەگە
لە ویڵکردن ماڵەیل وداراییان، و بوونە قوربانی، و وەبی حەق شەهید بکریەن و وەبی قسەکردن
لە کەسیگ.
بارزانی ئاماژە کرد ک دویای پەلامارەیل
داعش، پێشمەرگە پاڵەوانەگان لەنوایان وسیان، و فرە لە ناوچە سنووریەگان هیشتنە جی
و وروی کرنە جەنگ داعش.
هەمیش وت؛ وەداخەو ک لەو وەختە و لەجیای
پشتگیری ئەزموون هەرێم کوردستان عراق، جەنگاوەرەیل پەکەکە ئەو ناوچەیلە داگیرکردن
و خوەیان لەجیای حکومەت هەرێم چەسپانن، و ریگری لە هاووڵاتیەگان کردن لە ئاوەدان
کردنەوەی ئاوایەیلیان، وهەمیش باجەیل چەسپاننە بان هەر کەسیگ سەردان ناوچەگە بکەێد.
بارزانی جەختکرد؛ وەبی گومان ئی رەفتارەیلە
گونجیاگ نیین، و هەڵوێستە نیشتمانیەگان لە کردەوە چەسپیەن نەگ لە قسە.
و ئاماژە کرد ک گرنگە هویرەو بکەن ک خوەیان
لە سەرەتای دەسکردنیان وە چالاکیەیلیان گشت پشتگیرییگ ئەرایان پێشکەش کردیمن، بەڵکم
ئەوان وە پێچەوانەی ئی هەڵوێستە رەفتار کردن، و ئیجا لە چەن قۆناغیگ جەنگ لە
نوامان کردن، و لەئەنجامەگەی گشت لایەنەگان زەرەدمەن بوین.
بارزانی وتیش؛ ئەو ناوچەیلە ک جەنگاوەرەیل پەکەکە
داگیری کردن، بایەدە بانەو ئەرا دەسەڵات شەرعی و یاسایی هەرێم، وبایەدە گشت ئەو
ناوچەیلە ک وە زوور چەک داگیری کردن و بوینە هەست رخبردن هاووڵاتیەیل هەرێم
کوردستان بیلنە جی، و ئاماژە کرد ک سەدان لەو ئاوایەیلە هەس ک لەوەر هەسی ئەندامەیل
پەکەکە ئاوەدان نەکریان، و بوینە مەیدانەبل جەنگ.
بارزانی لە کۆتایی پەیامەگەی وت: ئەرا ئەوەگ
رەوشەیل وڵاتەگەمان لەیە زیاتر خراو نەوون، و ئەرا ئاوەدانکردنەوەی ناوچە ویرانکریایەگان
و کۆتایی هاوردن وە ژاوەژاوەگان، گرنگە گشت لایەنەگان ری نەیەنە لایەنەیلیگ هەوڵ چەسپانن
خوەیان دەن، و بایەدە پشتگیری خەبات وقوربانیەیل پێشمەرگە وگەل ستەمدیدەمان بکەن،
ولەی قۆناغە بکەفیمنە ئاست وەرپرسایەتی.
